SOMO MAR 14
Gin Skunde Mage Mitiegoe Jopainia?
Joneno mag Jehova osebedo ka tiego ji kokalo kuom skunde mag tij Nyasaye. Jogo mochiwore tiyo gi thuologi mang’eny e tij lando wach Pinyruoth itiego kokalo kuom skunde makende mondo ‘gitim tich mosemigi e yo maber chuth.’—2 Timotheo 4:5.
Skul mar Jopainia. Bang’ ka painia mapile osetieko higa achiel ka olendo kuom thuolone mang’eny, igwele e skul ma kawo ndalo auchiel minyalo tim e Od Romo man machiegni kode. Skundno konyo painia mondo osud machiegni gi Jehova, obed molony e yore mopogore opogore e tij Nyasaye, kendo mondo odhi nyime gi tij painia.
Skul mar Joland-Injili mar Pinyruoth. Ma en skul ma kawo dweche ariyo molos mondo otieg jopainia molony kendo moikore weyo miechgi mondo gidhi e alwora ma jolendo dwarore ahinya. Giluwo ranyisi mar Jaland-Injili maduong’ie moloyo e piny mangima ma en Yesu Kristo, ka giwacho ni, “An ka; ora.” (Isaiah 6:8; Johana 7:29) Nikech gidar e miechgi, samoro nyalo dwarore ni gipuonjre dak e ngima mayot. Timbe joma odak kuonde ma gidhiyego, chal mar kor lwasi, kod chiemo, nyalo bedo mopogore ahinya gi ma thuchegi. Bende, nyalo dwarore ni gipuonjre dhok manyien. Skundni konyo owete gi nyimine ma ok nie kend, kod joma nie kend, ma hikgi nie kind 23 nyaka 65, mondo ginyag kido ma biro konyogi chopo migepegi kod lony ma biro konyogi tiyo ne Jehova kod riwruok mare chuth.
Skul mar Gilead. E dho Hibrania, “Gilead” tiende en “Chiwo Neno Malach.” Chakre ne chak Skul mar Gilead e higa mar 1943, oseor jomisonari mokalo 8,000 mosetieg e skundni mondo gichiw neno “nyaka e tung’ piny,” kendo giseyudo nyak mang’eny. (Tich Joote 13:47) Kuom ranyisi ka ne jomisonari ohango dhi e piny Peru, ne onge kata kanyakla achiel. To sani koro nitie kanyakla mokalo 1,000. Kane jomisonari magwa ochako lendo e piny Japan, ne nitie jolendo ma ok rom apar e pinyno. To sani koro jolendo okalo 200,000. Tiegruok mar dweche abich e Gilead oriwo puonjruok Wach Nyasaye e yo mong’ith. Jogo matiyo kaka jopainia makende kata jomisonari, kata jogo manie bad ofise, kata matiyo kaka jorit-alwora, igwelo e skundni mondo giyud tiegruok mong’ith mondo okony e tego tijwa mar piny mangima.
Ang’o momiyo ne ochak Skul mar Jopainia?
Skul mar Joland-Injili mar Pinyruoth olos mondo otieg jomage?
luo_Latn luo_Latn luo_Latn luo_Latn luo_Latn luo_Latn luo_Latn luo_Latn